**НАРЕДБА № 23 от 1.11.1999 г. за реда за използване на въздушното пространство при прехода към военен контрол и ръководство на въздушното пространство при повишаващи се нива на извънредни условия**

Издадена от министъра на транспорта и министъра на отбраната, обн., ДВ, бр. 99 от 16.11.1999 г., изм. и доп., бр. 91 от 21.10.2008 г.

**Раздел I**

**Общи положения**

**Чл. 1.** С тази наредба се определят:

1. (изм. и доп. - ДВ, бр. 91 от 2008 г. ) преходът към военен контрол на Единната система за гражданско и военно управление (ЕСГВУ) на въздушното пространство при повишаващи се нива на извънредни условия;

2. (изм. - ДВ, бр. 91 от 2008 г. ) функциите на Единната система за гражданско и военно управление на въздушното пространство, на ДП "РВД" и на Щаба на Военновъздушните сили (BBC) при прехода към военен контрол и ръководство на въздушното пространство при повишаващи се нива на извънредни условия;

3. взаимодействието между Министерството на транспорта и Министерството на отбраната при прехода към военен контрол и ръководство на въздушното пространство;

4. (доп. - ДВ, бр. 91 от 2008 г. ) редът за оповестяване структурите на Единната система за гражданско и военно управление на въздушното пространство за преход към военен контрол.

**Чл. 2.** (1) Редът за използване на въздушното пространство при прехода се определя от Съвета за управление на въздушното пространство (СУВП) по предложение на министъра на отбраната съгласувано с министъра на транспорта.

(2) Редът включва последователността от дейности и правила за планиране, разпределение, предоставяне и контрол на използването на въздушното пространство и изпълнението на полетите.

**Чл. 3.** (Изм. - ДВ, бр. 91 от 2008 г. ) Целта на прехода към военен контрол на Единната система за гражданско и военно управление на въздушното пространство при повишаващи се нива на извънредни условия е да осигури изпълнението на задачите на държавните въздухоплавателни средства, както и безопасността на полетите на гражданските въздухоплавателни средства.

**Раздел II**

**Преход към военен контрол**

**Чл. 4.** (Изм. - ДВ, бр. 91 от 2008 г. ) Нивата на извънредни условия, при които се извършва преходът към военен контрол и ръководство на въздушното пространство, са:

1. извънредно положение при опасност от въвличане на Република България във военнополитическа криза или във военен конфликт на територията на страната или на част от нея;

2. военно положение при заплаха от въоръжено нападение или война на територията на страната или на част от нея;

3. положение на война при въоръжено нападение срещу страната;

4. положение на война при необходимост от неотложно изпълнение на международни задължения;

5. внезапно въоръжено нападение или нахлуване на чужди войски на територията на страната или на част от нея.

**Чл. 5.** (Изм. - ДВ, бр. 91 от 2008 г. ) Повишаващите се нива на извънредни условия по чл. 4, т. 1, 2, 3 и 4 се обявяват с решение на Народното събрание или указ на президента на Република България по установения от Конституцията ред и се оповестяват чрез средствата за масово осведомяване.

**Чл. 6.** (Изм. - ДВ, бр. 91 от 2008 г. ) За начало на прехода към военен контрол на Единната система за гражданско и военно управление на въздушното пространство при повишаващи се нива на извънредни условия се приемат:

1. в случая по чл. 4, т. 1 - часът и денят на обявяване на режим на извънредно положение;

2. в случая по чл. 4, т. 2 - часът и денят на обявяване на военното положение;

3. в случая по чл. 4, т. 3 - часът и денят на обявяването на война, ако не е предхождано от обявяване на военно положение;

4. в случая по чл. 4, т. 4 - часът и денят на обявяването на положение на война;

5. в случая по чл. 4, т. 5 - часът и денят на началото на внезапното въоръжено нападение.

**Чл. 7.** (Изм. и доп. - ДВ, бр. 91 от 2008 г. ) За край на военния контрол в случая на чл. 6, т. 1 се приемат часът и денят на отменянето на режима на извънредно положение.

**Чл. 8.** (Изм. - ДВ, бр. 91 от 2008 г. ) (1) За край на военния контрол в случая по чл. 6, т. 2 се приемат часът и денят на отменянето на военното положение или часът и денят на обявяване края на военните действия или времето на тяхното фактическо прекратяване.

(2) За край на военния контрол в случаите на чл. 6, т. 3, 4 и 5 се приемат часът и денят на обявяване края на военните действия или времето на тяхното фактическо прекратяване.

**Чл. 9.** (Изм. - ДВ, бр. 91 от 2008 г. ) Продължителността на прехода към военен контрол се определя с решение на Министерския съвет въз основа на решение на Съвета по сигурността по чл. 17, ал. 1 от Правилника за функциите, задачите и организацията на работа на Съвета по сигурността при Министерския съвет (обн., ДВ, бр. 116 от 1998 г.; изм., бр. 123 от 1998 г., бр. 28 от 2002 г., бр. 20 от 2003 г.; изм. и доп., бр. 75 от 2003 г.; изм., бр. 84 от 2005 г.).

**Чл. 10.** При преход към военен контрол:

1. (изм. - ДВ, бр. 91 от 2008 г. ) заседанията на Съвета за управление на въздушното пространство (СУВП) се ръководят от министъра на отбраната;

2. Центърът за планиране и разпределение на въздушното пространство (ЦПРВП) преминава под ръководството на зам.-ръководителя на ЦПРВП;

3. (изм. - ДВ, бр. 91 от 2008 г. ) оперативното ръководство на длъжностните лица от дежурната смяна в ЦКИВП се осъществява от главния щурман-координатор на сектор "Военна координация" в ЦКИВП;

4. (изм. - ДВ, бр. 91 от 2008 г. ) оперативното ръководство на длъжностните лица, ръководителите полети - ръководител смени и ръководителите полети от центровете за ОВД на ДП "РВД" се осъществява от ръководител смяна от сектор "ОВД" към АОЦ (Авиационен оперативен център) в Единния център за управление на въздушното движение.

**Чл. 11.** (Изм. - ДВ, бр. 91 от 2008 г. ) Командващият на BBC и генералният директор на ДП "РВД" утвърждават допълнения към длъжностните характеристики на личния състав (от сектор ОВД към АОЦ и ДП "РВД") за правата и задълженията им при прехода.

**Чл. 12.** (Изм. - ДВ, бр. 91 от 2008 г. ) Министерството на транспорта организира оповестяването и привеждането на ДП "РВД" към съответния режим на работа при прехода към военен контрол и повишаващи се нива на извънредни условия.

**Раздел III**

**Функции и задачи на нивата за управление на въздушното пространство при преход**

**Чл. 13.** Съветът за управление на въздушното пространство изпълнява своите функции, като:

1. (изм. - ДВ, бр. 91 от 2008 г. ) предлага на Министерския съвет промени в структурите на въздушното пространство, режима на полетите и неговия контрол;

2. въвежда промени в системата за управление на въздушното пространство и определя приоритетите за неговото използване;

3. променя правилата и процедурите за разпределяне на въздушното пространство и за координация между гражданските и военните органи.

**Чл. 14.** Центърът за планиране и разпределение на въздушното пространство изпълнява своите функции, като:

1. (изм. - ДВ, бр. 91 от 2008 г. ) прилага Концепцията на Евроконтрол за гъвкаво използване на въздушното пространство за нуждите на гражданското и военното въздухоплаване;

2. (изм. - ДВ, бр. 91 от 2008 г. ) изготвя и оповестява плана за използване на въздушното пространство в съответствие с т. 1;

3. въвежда забрани и ограничения в интерес на безопасността на гражданското въздухоплаване в съответствие с чл. 13, т. 1, 2 и 3.

**Чл. 15.** (Изм. - ДВ, бр. 91 от 2008 г. ) (1) Органите на тактическо ниво извършват координация за разрешаване на конфликти и за осигуряване безопасността на въздухоплаването.

(2) Органите за обслужване на въздушното движение от ДП "РВД" и от BBC изпълняват плана за използване на въздушното пространство, изготвен по чл. 14, т. 2.

**Раздел IV**

**Взаимодействие между Министерството на транспорта и Министерството на отбраната за осигуряване на прехода**

**Чл. 16.** За осигуряване на прехода към военен контрол Министерството на транспорта и Министерството на отбраната поддържат необходимата готовност на мирновременните структури на Единната система за гражданско и военно управление на въздушното пространство, като:

1. (изм. - ДВ, бр. 91 от 2008 г. ) утвърждават от мирно време военновременни планове по управление на въздушното пространство и обслужване на въздушното движение;

2. Министерството на отбраната съгласувано с Министерството на транспорта провежда мероприятия за осигуряване готовността на структурите на Единната система за гражданско и военно управление на въздушното пространство за преминаването им към военен контрол при повишаващи се нива на извънредни условия;

3. (отм. - ДВ, бр. 91 от 2008 г. ).

**ЗАКЛЮЧИТЕЛНА РАЗПОРЕДБА**

**Параграф единствен.** Тази наредба се издава на основание чл. 2а, ал. 3 от Закона за гражданското въздухоплаване и чл. 57 - 59 от Закона за отбраната и въоръжените сили на Република България.

————————————————————————————————

НАРЕДБА за изменение и допълнение нa Наредба № 23 от 1999 г. за реда за използване на въздушното пространство при прехода към военен контрол и ръководство на въздушното пространство при повишаващи се нива на извънредни условия

(ДВ, бр. 91 от 2008 г.)

.......................................................................

Допълнителна разпоредба

§ 1. По смисъла на тази наредба:

1. "Единна система за гражданско и военно управление (ЕСГВУ)" е съвкупност от взаимносвързани граждански и военни организационни структури за осигуряване на дейностите по управление на въздушното пространство.

2. "Оперативно ръководство" е временно ръководство на организационни структури и длъжностни лица за времето, през което се изпълняват съвместни задачи и функционални задължения от структури, които в административно отношение не са обвързани като подчинени една спрямо друга.

3. "План за използване на въздушното пространство (ПИВП)" е документ, изготвен по установена форма за оповестяване на забранените и опасните за полети зони, периодите за активност на временно отделените зони във въздушното пространство и на условните маршрути/трасета категория 2, които могат да се използват за планиране и провеждане на полети.

Заключителна разпоредба

§ 2. Изготвянето на допълненията към длъжностните характеристики по чл. 10 става в 3-месечен срок от влизането на наредбата в сила.